SA man dood gevind in Bahamas - Maroela Media
Shaun Beukes. Foto: Facebook
Volgens 'n inskrywing op die "Find Shaun Beukes"-Facebookblad is Beukes (34) op Sondag 3 Mei dood. Hy is die laaste keer in die Grand Bahama-area gesien.
Greg Wells-Clifton, die familie se woordvoerder, het op Facebook gesê Beukes het 'n werkskonferensie in Orlando in die VSA bygewoon waarna hy na Miami vertrek het. Hy het hierna na Grand Bahama, die noordelikste eiland van die Bahamas-eilandgroep, gereis om 'n vriend te ontmoet.
Beukes sou op 3 Mei weer Miami en dan Atlanta toe gaan voordat hy sou terugkeer na Suid-Afrika. Volgens Wells-Clifton was Beukes die Sondag by die hawe om 'n veerboot na Miami te haal. Hy het glo omstreeks 15:40 die polisie gebel en gesê hy sukkel om asem te haal.
Volgens Wells-Clifton het Beukes met paramedici se aankoms op die toneel reeds inmekaargesak. Hy het nog geleef en is na die Rand Memorial-hospitaal vervoer. Hy is egter met sy aankoms dood verklaar. "'n Nadoodse ondersoek is gedoen om te verseker daar was geen vuilspel nie."
Wells-Clifton het gesê hulle glo Beukes het 'n asma-aanval gehad. Reëlings word intussen getref om Beukes se liggaam na Suid-Afrika terug te bring. Beukes laat sy ouers en twee susters agter.